Bajaderė (operetė)

Bajaderė () – trijų veiksmų Imrės Kalmano operetė, parašyta pagal Juliaus Bramerio () ir Alfredo Grunvaldo () libretą. Lietuvių kalbos žodynas aiškina: bajaderė- profesionali Indijos Budhos šventyklų arba pasaulietinių renginių šokėja.

Istorija 
Kai libretistai Brameris ir Grunwaldas atvyko pas Kalmaną su naujos operetės pasiūlymu, nors iš tiesų jie teturėjo sukūrę vieną personažą ir abstrakčias detales (jie įsivaizdavo kažką indiško ir Paryžiuje gyvenantį princą baltu tiurbanu), Kalmanui to pakako, ypač dėl to, kad Grunvaldas sugalvojo viliojantį pavadinimą – „Bajederė“. 

Pirmoji premjera įvyko 1921 m. gruodžio 23 d. Karlteatre () Vienoje. Pagrindinį princo Radžami vaidmenį atliko Luisas Trumanas (), išgarsėjęs kaip pirmasis pasaulyje Danilas Franzo Leháro operetėje „Linksmoji našlė“. Kalmanui anaiptol nebuvo svetimi naujųjų laikų ritmai. Pavyzdžiui, komiška pora Marieta ir Napoleonas šoka madingą šokį „šimi“ (), kuris 1921 m., Kalmanui kuriant muziką „Bajaderei“, buvo visiškai naujas. Kitos melodijos buvo parašytos lėto foks () ir fokstroto () šokių ritmais. Laikui bėgant operetė išnyko iš repertuaro, iš dalies nukonkuruota naujų kūrinių. Vokietijoje ir Austrijoje „Bajaderė“ buvo rodoma iki 1938 m., kai  naciai uždraudė visus Kalmano kūrinius. Tačiau ir po karo darbas nepatyrė renesanso. Spektaklis retai išvysta sceną ir dabar.

Operetė, pervadinta „Jankių princese“ (), anglų kalba buvo parodyta 1922 m. Niujorke 

Kūrinys išsiskiria dviem ryškiais pagrindinių herojų aktoriniais vaidmenimis ir gan sudėtingomis vokalo partijomis, suteikiančiomis galimybę artistams demonstruoti savo įvairiapusius gabumus. Ypač tuo pasižymi Odetės vaidmuo  jį atliekanti artistė turi puikiai dainuoti, šokti, būti artistiškai žavi.

Siužetas

Pagrindiniai veikėjai 
Odetė Darimonde, Princas Radžami, Pimprinetė, Marieta, Luizas Filipas, Napoleonas Sant Kloše, Grafas Armandas, Teatro direktorius Trebizondas, Pulkininkas Parkeris, Fifi, Deva Ling, Princo adjutantas, Rajdžanas iš Punbaro, Redžis, Odetė Derimonde, Kohenas, žurnalistas, Mari, padavėja, barmenas Džionis, Baro savininkas, princesė Odys, princesė Rao, princesė Ata, princesė Lydana, princesė Ranja, princesė Sita, princesė Rita.

Pirmas veiksmas 
Veiksmas vyksta 1921 metais Paryžiuje.

Jaunasis indų princas Radžami fon Lahore beviltiškai įsimylėjęs aktorę Odetę Darimonde ir po jos pasirodymo operetėje „Bajaderė“ prašo teatro direktoriaus juos supažindinti. Jis trokšta nedelsiant vesti Odetę, nes namuose jo jau laukia nuotaka, kurią jam parinko tėvai. Tačiau Odetė leidžia suprasti, kad jis jai neįdomus. Princas kreipiasi pagalbos į savo pažįstamą Napoleoną. Tačiau Napoleonas turi savų rūpesčių, nes tuo metu jis bando suvilioti ištekėjusią damą Marietą, girdamasis savo kelionėmis po pasaulį, tigrų medžiokle Indijoje ir pažintimi su princu. Princas vėl prisipažįsta meilę Odetei ir maldauja už jo ištekėti, bandydamas ją užhipnotizuoti rožėmis. Princo rūmuose surengtame vakarėlyje Odetė pasirodo su rožėmis rankose ir atrodo, lyg būtų užburta.

Antras veiksmas 
Veiksmas vyksta princo rūmuose Paryžiuje. Vakarėlyje Radžami pasako Odetei, kad nespės nė naktis pasibaigti, kai ji jam pasižadės. Įsitikinęs, kad vestuvės įvyks, Radžami pasikviečia savo „draugą“ Napoleoną būti liudininku. Tai sužavi Marietą, ji sutinka išsiskirti su savo vyru Louis-Filipu ir ištekėti už Napoleono. Vykstant Radžami ir Odetės jungtuvių ceremonijai, Odetė pabunda iš transo, šaiposi iš princo arogancijos ir palieka jį pažemintą. Veiksmas baigiasi princo pažadu, kad vieną dieną Odetė jį tikrai pamils.

Trečias veiksmas 
Jaukus nedidelis baras Paryžiuje. Marieta ir Napoleonas susituokę. Marietai išaiškėja, kad Napoleonas melavo apie save ir savo nuotykius ir kad jis toks pat nuobodus, kaip jos buvęs vyras. Tuo tarpu pasirodo puošniai apsirengęs Luisas Filipas, kurį princas ką tik paskyrė savo patarėju Indijoje. Napoleonas, kuriam Marieta taip pat pasidarė nuobodi, sako Louisui Filipui, kad gali ją susigrąžinti. Radžami įdarbina Pimprinetę, kad ši padėtų jam suvaidinti sceną, kuri įtikintų Odetę Radžami grįžus į Indiją. Odetė apimta sielvarto. Tuo tarpu pasirodo Radžami ir Odetė puola jam į glėbį, taip išreikšdama savo meilę.

Pastatymai Lietuvoje 
Spektaklis tris kartus pastatytas Kauno valstybiniame muzikiniame teatre.

1949 kovo 25 dieną

Statytojų grupė 
Režisierius Stasys Čaikauskas, dirigentas Stepas Graužinis, dailininkas Nikolajus Zelinskis.

Pagrindinių vaidmenų atlikėjai 
Rostislavas Andrejevas, Vytautas Rimkevičius, Jadvyga Garunkštytė, Jadvyga Steckaitė.

1973 spalio 20 dieną

Statytojų grupė 
Libreto korektūros autorė ir pastatymo režisierė Vlada Mikštaitė, dirigentas Juozas Idzelis, scenografas Mykolas Labuckas ir kostiumų dailininkė Viktorija Gatavynaitė, baletmeisteris N Margolinas, chormeisteris Ramūnas Tilvikas, režisieriaus asistentė L Gužaitė, režisieriaus padėjėjas Feliksas Einas

Pagrindinių vaidmenų atlikėjai 
Odetė – Danutė Dirginčiūtė ir Janina Ragaišytė,
Marietė – Aldona Mikšytė, Aldona Valiukėnaitė,
Radžamis – Vytautas Blažys, Valentinas Čepkus ir Eduardas Eidukaitis,
Napoleonas – Algis Jacunskas ir Mykolas Rekys, Lui Filipas – Anicetas Kunčius, Algis Mertynas,
Gelendžis Baba – Jonas Janulevičius ir Stasys Pupkis,
Pimprinetis – V Grigas ir A Žurumskas,
Deva Singas – Vitoldas Christauskas ir Juozas Malikonis,
Deva – Vincas Čižauskas ir Feliksas Einas, Džonis – Vincas Čižauskas, V Nikulajevas ir E Vainštokas,
Armanas – R Papickas, V Samsonas ir R Šapkevičius,
Kolenas – A Kontrimavičius ir V Šimonis,
Kapeldineris – Feliksas Einas, Algis Jacunskas ir Stasys Pupkis ir kiti.

2004 balandžio 16 dieną

Statytojų grupė 
Pastatymo meno vadovas ir režisierius Gintas Žilys, dirigentas Jonas Janulevičius, režisierius Algimantas Pociūnas, scenografas Artūras Šimonis, kostiumų dailininkė Jolanta Rimkutė, choreografas Andrius Kurienius, chormeisteriai Ramūnas Tilvikas, Rasa Vaitkevičiūtė. Vokalo korepetitorėe Rūta Blaškytė, Rasa Janulevičiūtė, Ligija Richterytė. Koncertmeisteris Povilas Grigas. Libreto autorė Violeta Sagaitytė.

Pagrindinių vaidmenų atlikėjai 
Odetė – Aušra Cicėnaitė ir Kristina Zmailaitė,
Velso princas Viljamas (originalioje versijoje indų princo Radžami) – Laimonas Pautienius,
Napoleonas – Kęstutis Alčauskas, Raimondas Baranauskas,
Filipas – Gediminas Maciulevičius ir Benjaminas Želvys,
Marijetė – Kristina Siurbytė ir Ieva Vaznelytė,
Rahulas (Viljamo draugas) – Jonas Lamauskas, Tomas Vaitkus ir Žanas Voronovas,
Pimprinietis – Algis Jacunskas ir Tomas Ladiga,
Indų šventikas – Jonas Janulevičius ir Ričardas Karalevičius,
Barmenas – Juozas Janušaitis ir Danielius Vėbra,
Režisieriaus padėjėjas – Pranas Petryša ir kiti.

Šaltiniai 

Spektakliai
Operetės